Í júní síðastliðnum var sent út til heilbrigðisstofnana dreifibréf landlæknisembættisins með fyrirmælum um hvaða andlát þarf að tilkynna til lögreglu , samkvæmt lögum um dánarvottorð , krufningar og fleira , nr. 61 / 1998 og reglugerð nr. 248 / 2001 . Ætlast var til að forsvarsmenn stofnananna kynntu efni þess fyrir læknum sínum . Einhver misbrestur hefur sums staðar orðið á því að svo hafi verið gert . Því hefur embættið farið þess á leit að bréfið verði birt í Læknablaðinu , en bréfið má auk þess finna á heimasíðu embættisins www.landlaeknir.is Sérstök athygli er vakin á því að ákvörðun um réttarkrufningu er í höndum lögreglu en ekki læknis . Ætla má að lögregla taki þá ákvörðun að jafnaði í samráði við lækni . Komi sú staða upp að læknir telji sig ekki vita dánarorsök , en lögregla telji ekki ástæðu til réttarkrufningar ber lækni eftir sem áður að rita dánarvottorð og þá að dánarorsök sé ókunn . Hafa skal í huga að rétt er að tilkynna um óvænt dauðsfall ef læknir er í vafa . Stundum eru læknar óvissir um hvernig þeir eiga að bera sig að við að tilkynna lögreglu um óvænt dauðsfall . Í mörgum tilvikum nægir væntanlega eitt símtal , einkum ef um er að ræða dauðsfall á sjúkrahúsi eða hjúkrunarheimili . Þegar óvænt dauðsfall er tilkynnt lögreglu hringir læknir í síma 112 og biður um fjarskiptamiðstöð lögreglu sem lætur málið í hendur lögreglumanns með reynslu á þessu sviði . 1 . Dauðsfall þar sem grunur er um refsivert athæfi , óháð tímalengd frá því að verknaður var framinn þar til viðkomandi lést og óháð því hvort áverki / áverkar eru bein dánarorsök eða samverkandi þáttur í dauða . 2 . Dauðsfall þar sem grunur er um slys eða óviljaverk , hvort heldur dauðsfallið tengist áfengis - eða vímuefnanotkun eða ekki , óháð tímalengd frá því atviki þar til viðkomandi lést og óháð því hvort áverki telst bein dánarorsök eða samverkandi þáttur dauða . 3 . Dauðsfall þar sem grunur er um sjálfsvíg , óháð tímalengd frá því að atburðurinn gerðist og þar til viðkomandi lést . 4 . Dauðsfall án sjúkdómsaðdraganda , sem skýrir andlátið . 5 . Dauðsfall á vinnustað . 6 . Dauðsfall í fangelsi . 7 . Dauðsfall sem tengist læknisaðgerð eða lyfjagjöf óháð tímalengd frá því atviki . 8 . Dauðsfall sem verður innan við 24 klst. frá innlögn á bráðamóttöku , hafi ekki á þeim tíma fengist fullnægjandi skýring á andlátinu , enda þótt ekkert ákvæði ofangreindra liða 1 - 7 eigi við . 9 . Fæðing andvana barns ( fullar 22 vikur og vegur 500 g eða meira ) þar sem saga er um áfengismisnotkun og eða eiturlyfjaneyslu móður . 10 . Fundið lík . Dauðsföll sem falla undir lið 1 - 10 að ofan skulu tilkynnt viðeigandi lögregluembætti í síma 112 og biðja um fjarskiptamiðstöð lögreglu . Skv. lögum skal læknir sem annaðist sjúklinginn eða læknirinn sem kom að andlátinu tilkynna það til lögreglu . Skv. lögum tekur lögreglan ákvörðun um nauðsyn réttarkrufningar en ekki læknar . Þó svo atvikið sé tilkynningaskylt til lögreglu leiðir það ekki alltaf til réttarkrufningar . Að gefnu tilefni vill sóttvarnalæknir koma því á framfæri að einstaklingar sem fæddir eru eftir 1985 en hafa ekki verið bólusettir með MMR bóluefninu eiga rétt á bólusetningu þeim að kostnaðarlausu . Þessir einstaklingar áttu rétt á MMR bólusetningu við 18 mánaða aldur ( hófst 1989 ) og síðar við 9 ára aldur ( hófst 1994 ) og því ber að líta svo á að ofangreindir einstaklingar falli undir fyrirkomulag almennra ungbarnabólusetninga á Íslandi .